Samtidig som Ødegaard nå er klar for Real Sociedad på utlån, har han signert ny kontrakt med Real Madrid.

– Martin har forlenget avtalen med Madrid med to år, sier Ødegaard-agent Bjørn Tore Kvarme til VG, og sier i tillegg at kontrakten gjelder fram til sommeren 2023.

Norges fremste ekspert på spansk fotball, Petter Veland, mener Ødegaard og Real Sociedad er «perfekt match».

– Etter mitt syn er dette en perfekt utfordring og et riktig valg av Ødegaard med tanke på trappetrinnsmodellen som har virket logisk siden har signerte for Real Madrid. Han er fortsatt eid av Real Madrid og har tatt trinn fire i veien på å bli så god som han kan bli, sier Veland til NRK og legger til:

EKSPERT PÅ SPANSK FOTBALL: Petter Veland. Foto: Viasat

– Han startet i Castilla (Real Madrids reservelag), før ble det en oppgradering i Vitesse fra Heerenveen og nå en oppgradering til en mye bedre liga.

– En oppløyd mark

Ødegaard har vært ønsket i både Ajax og Bayer Leverkusen, men nå er det klart at 20-åringen lånes ut fra Real Madrid til Real Sociedad.

– På generelt grunnlag så er forholdet mellom Real Madrid og Real Sociedad en av de beste i ligaen og det har vært flere overganger tidligere, så det er en oppløyd mark, fortsetter Veland.

Forrige sesong spilte Ødegaard i Vitesse i Æresdivisjonen. Veland er klar på Ødegaard tar ett nytt karrieresteg nå.

– Han kommer til en mye bedre liga. Kvaliteten på trening, lagkamerater og motstandere er mye bedre, så dette er et naturlig steg.

Blir presentert søndag

Avtalen som er inngått gjelder uten kjøpsopsjon. Han kan heller ikke spille de fire kampene mot Real Madrid.

Ødegaard er Sociedads femte signering for sommeren, og nordmannen vil bli presentert sammen med de øvrige signeringene søndag.

Den tidligere Strømsgodset-spillere og hans støttespillere har vært på besøk hos både Bayer Leverkusen og Real Sociedad de siste ukene for å se på forholdene.

Men når Leverkusen startet sesongoppkjøringen 1. juli uten Ødegaard, lå det meste til rette for at Real Sociedad ble neste stoppested for midtbanespilleren som har spilt i nederlandsk fotball de siste sesongene.

– Vil styrke troppen

Nylig ga også klubbpresident i Real Socidad Jokin Aperribay klart uttrykk for at klubben ønsket seg nordmannens signatur.

– Vi har vært i samtaler med ham (Ødegaard) i to-tre måneder. Vi mener han har mye talent og kan styrke Real Sociedad-troppen, så vi håper han kommer hit. Så får vi se om han ønsker det, og om Real Madrid vil la ham gå, sa han til Marca.

Laster Twitter-innhold Kunne ikke laste innhold, men du kan gå til twittermeldingen.

Landslagsprofilen spilte forrige sesong for nederlandske Vitesse, der han drev meget god reklame for seg selv. Tidligere har han også vært på lån i Heerenveen i æresdivisjonen.

20-åringens agent Bjørn Tore Kvarme har selv en fortid i Real Sociedad. Det samme har Vadim Demidov.